钦定古今图书集成/理学汇编/文学典/第125卷 > 《尹师鲁河南集序》范仲淹
## 钦定古今图书集成/理学汇编/文学典/第125卷 > 《尹师鲁河南集序》范仲淹

予观《尧典》《舜歌》而下，文章之作，醇醨迭变，代无穷乎。
惟抑末扬本，去郑《复雅》左右，圣人之道者难之。近则
唐贞元、元和之间，韩退之主盟于文，而古道最盛。懿、
僖以降，寖及五代，其体薄弱。皇朝柳仲涂起而麾之，
髦俊率从焉。仲涂门人，能师经探道，有文于天下者
多矣。洎杨大年以应用之才独步当世，学者刻辞镂
“意，依稀髣髴，未暇及古也。其间甚者，专事藻饰，破碎
《大雅》，反谓古道不适于用，废而弗学者久之。”洛阳尹
师鲁，少有高识，不逐时辈，从穆伯长游，力为古文。而
师鲁深于《春秋》，故其文谨严，辞约而理精，章奏疏议，
大见风采，士林方耸慕焉，遽得欧阳永叔从而大振
之，由是天下之文一变，其深有功于“道欤。”师鲁，天圣
二年登进士第，后中拔萃科，从事于西都。时洛守王
文正沂公暨王文康公并加礼遇，遂引荐于朝，寘之
文馆。寻以论事切直，贬监郢州市征。后起为陕西经
略判官，屡更边任，迁起居舍人、直龙图阁、知潞州。以
前守平凉日贷公食钱于将佐，议者不以情，复贬汉
东节度副使。岁馀，监均州市征。予方守南阳郡，一旦
师鲁舁疾而来，相见累日，无一言及后事，家人问之，
不答，予即告之曰：“师鲁之行，将与韩公稚圭、欧阳永
叔述之，以贻后代。君家虽贫，共当捐俸以资之，君其
端心靖神，无或后忧。”师鲁举手曰：“公言尽矣，我不复
云。”翌日往视之，不获见，传言曰：“已别矣。”遂隐几而卒。
故人诸生聚而泣之，且叹其“精明如是，刚决如是，死
生不能乱其心，可不谓正乎！死而不失其正，君子何
少哉！”师鲁之才之行与其履历，则有永叔为之《墓铭》，
稚圭为之《墓表》，此不备载噫？师鲁有心于时，而多难
不寿，所为文章，亦未尝编次，惟先传于人者索而类
之，成十卷，亦足见其志也。故序之。